Κριθαρότο με μανιτάρια
Νόστιμο και ελαφρύ κριθαρότο με ωραία δεμένη σάλτσα που μπορεί να γίνει με άγρια μανιτάρια αλλά και με αποξηραμένα από την αγορά.
400 γρ. κριθαράκι μέτριο , 100 γρ. αποξηραμένα μανιτάρια (πορτσίνι, ανάμεικτα του δάσους, ό,τι βρούμε) , 10 λευκά μανιτάρια φρέσκα, σκουπισμένα με νοτισμένη πετσέτα και κομμένα σε φέτες , 500 ml σπιτικός ζωμός κότας ή νερό, 3 δαφνόφυλλα , 1 1⁄2 κουτ. γλυκού σκόνη μπαχάρι , 60 ml ελαιόλαδο , αλάτι, φρεσκοτριμμένο πιπέρι , 5 ολόκληρα ντοματάκια κονσέρβας, πολτοποιημένα , 1 ξερό κρεμμύδι, σε ψιλά καρέ , 2 σκελίδες σκόρδου, ψιλοκομμένες , 2 κουτ. γλυκού ντοματοπελτές , 2 κουτ. γλυκού ζάχαρη , 500 ml σπιτικός ζωμός κότας ή νερό , 2 κουτ. γλυκού θυμάρι ξερό, τριμμένο , 2 κουτ. γλυκού βασιλικός ξερός, τριμμένος , 70 ml ελαιόλαδο , αλάτι, φρεσκοτριμμένο πιπέρι
Για να φτιάξουμε το κριθαρότο με μανιτάρια, ξεκινάμε ρίχνοντας τα ξερά μανιτάρια σε ένα μπολ με 1 λίτρο νερό και τα αφήνουμε να μουλιάσουν για περίπου 20 λεπτά. Τα στραγγίζουμε, σουρώνουμε το νερό από τυχόν χώματα και το κρατάμε στην άκρη.Παράλληλα, σε μια μέτρια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρεμμύδι για περίπου 3 λεπτά, μέχρι να μαλακώσει ελαφρώς. Προσθέτουμε το σκόρδο, την ντομάτα, τον πελτέ και τη ζάχαρη και συνεχίζουμε το σοτάρισμα για άλλα 3 - 4 λεπτά, ανακατεύοντας με ξύλινη κουτάλα.Ρίχνουμε το ζωμό, το θυμάρι, τον βασιλικό, αλάτι και φρεσκοτριμμένο πιπέρι και μαγειρεύουμε για περίπου 10 λεπτά, μέχρι να δέσει ελαφρώς η σάλτσα.Σε μια βαθιά κατσαρόλα βράζουμε σε μέτρια φωτιά το ζωμό μαζί με 200 ml νερό και το νερό από τα μανιτάρια, για περίπου 5 λεπτά, μέχρι να ζεσταθεί. Χαμηλώνουμε τη φωτιά και τον αφήνουμε στο μάτι της κουζίνας, για να διατηρείται ζεστός.Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα μανιτάρια (φρέσκα και ξερά) για περίπου 5 λεπτά, μέχρι να ροδίσουν και να εξατμιστούν τα υγρά τους.Ρίχνουμε το κριθαράκι και συνεχίζουμε το σοτάρισμα για άλλα 4 λεπτά, ανακατεύοντας με ξύλινη κουτάλα, μέχρι να λαδωθούν καλά. Ρίχνουμε τη σάλτσα, τη δάφνη, το μπαχάρι, αλατοπίπερο και ανακατεύουμε. Με μια κουτάλα της σούπας ρίχνουμε 1 - 2 δόσεις ζεστού ζωμού και μαγειρεύουμε, ανακατεύοντας συχνά, μέχρι το υγρό να απορροφηθεί. Προσθέτουμε την επόμενη δόση ζωμού με τον ίδιο τρόπο και συνεχίζουμε το μαγείρεμα.Κάθε φορά προσθέτουμε την επόμενη δόση ζωμού όταν η προηγούμενη έχει απορροφηθεί σχεδόν όλη από το κριθαράκι. Η όλη διαδικασία διαρκεί περίπου 20 λεπτά, μέχρι το κριθαράκι να μαλακώσει και να χυλώσει.
Κριθαράκι,Μανιτάρια,Ντομάτα